Președintele Klaus Iohannis i-a cerut lui Eugen Nicolicea să iasă de la consultările purtate la Palatul Cotroceni pe tema Justiției, vineri dimineață. Șeful Statului a dorit să rămână singur la discuții cu cei doi foști deținuți pe care Liviu Dragnea i-a trimis la întâlnirea de la Cotroceni într-o tentativă de a-l pune pe Iohannis într-o lumină proastă.

PSD a emis un comunicat vineri dimineață pentru a anunța delegația desemnată de partid ca să participe la discuțiile cu Președintele, pe listă figurând, în afară de Eugen Nicolicea, doi foști deținuți la penitenciarul Aiud, despre care PSD susține că sunt ”victime” ale Procurorului General, Augustin Lazăr, cel a cărui revocare din funcție refuză Klaus Iohannis să o semneze. Președintele i-a întâmpinat însă pe cei doi cu degajare, spunându-le că se bucură că au fost trimiși de către PSD la consultări. Mai mult decât atât, după o jumătate de oră, Președintele i-a cerut lui Eugen Nicolicea să iasă din sală, pentru că dorește să discute cu cei doi foști deținuți. Nicolicea a ieșit din sală și a așteptat la ușă să se termine întâlnirea Președintelui.

”Revenim cu detalii privind așa-zisele consultări de la Palatul Cotroceni referitoare la situația din justiție și vă reamintim, de asemenea, delegația Partidului Social Democrat:

1. Domnul Eugen Nicolicea – Vicepreședinte al Camerei Deputaților

2. Domnul Marin Iancu – Fost deținut politic

3. Domnul Ioan Muntean – Fost deținut politic



Domnul Marin Iancu a fost deținut politic la penitenciarul din Aiud timp de cinci ani și patru luni.

Deși îndeplinea condițiile pentru a putea fi eliberat, procurorul Augustin Lazăr, pe atunci președinte al Comisiei de propuneri pentru punerea în libertate condiționată de la închisoarea din Aiud i-a refuzat de patru ori liberarea condiționată.

Mai exact, cazul domnului Marin Iancu a fost analizat de patru ori de către Comisia lui Lazar. Și de fiecare dată s-a considerat că acesta nu poate fi pus în libertate, fiind amânat până când deținutul politic și-a ispășit integral pedeapsa, deși îndeplinea condițiile legale pentru a putea fi eliberat.

După ce și-a ispășit integral pedeapsa, generalul în rezervă Marin Iancu a trecut prin alte momente cumplite în ziua de 21 decembrie 1989, zi în care fiica cea mare a fost împușcată. În timp ce protesta în stradă împreună cu fiica cea mică împotriva regimului comunist, a aflat că fiica cea mare a fost ucisă.

Domnul Ioan Muntean, de asemenea, a fost deținut politic la penitenciarul din Aiud, Secția 6-a Bis cu regim restrictiv, categoria deținuți politici extrem de periculoși pentru statul comunist PCR, timp de șapte ani.

La fel, Comisia condusă de Augustin Lazăr i-a respins de două ori liberarea.

După ce i-a făcut plângere lui Lazăr despre abuzurile din penitenciar, acesta i-a întocmit un raport de pedepsire și l-a băgat zece zile la izolare.

Cei doi eroi încarcerați au trăit un calvar în penitenciarul din Aiud, le-au fost răpiți ani din viață, ani petrecuți în iadul condus de Lazăr”, se arăta în comunicatul PSD.